25 jaar vir seun wat ma vermoorRuan van Heerden en een van sy medebeskuldigdes, Colin William Phelps. (Foto: Christel Cornelissen) Ruan van Heerden, die jong man wat meer as twee jaar gelede sy ma verskeie kere met ŉ mes gesteek het en toe sy pa getakel het, is Woensdag 25 jaar tronkstraf opgelê. Ruan (20) het vroeër skuldig gepleit op aanklag van moord, poging tot moord en roof met verswarende omstandighede. Die Pretoria-streekhof het Ruan 25 jaar direkte tronkstraf opgelê vir die moord op sy ma, Magda, en die gepoogde moord op sy pa, Barnie. Magda en haar man is op 10 Januarie 2020 in hul huis in Pierre van Ryneveld in Centurion aangeval deur hul seun en glo sy vriend, Colson Phelps. Ruan was toe slegs 18 jaar oud en pas uit ’n rehabilitasiesentrum vir dwelmverslaafdes ontslaan. Lumka Mahanjana, woordvoerder van die Nasionale Vervolgingsgesag (NVG), sê Magda het die dag voor die aanval Ruan berispe omdat hy R200 uit sy pa se beursie gesteel het. Later die aand, toe sy in die sitkamer gesit het en Barnie reeds geslaap het, is sy deur haar seun oorval. “Ruan het glo saam met sy vriend teruggekeer huis toe en ŉ mes in die kombuis gaan haal. Hy het sy ma herhaaldelik met ŉ mes gesteek, terwyl sy vriend glo na Ruan se ouers se slaapkamer gegaan het en Barnie met ŉ gholfstok aangerand het,” sê Mahanjana. “Nadat Ruan sy ma gesteek het, het hy na sy pa se kamer gegaan en hom ook gesteek.” Magda is sowat 36 keer gesteek en is eers byna twee jaar later dood nadat sy nooit volkome van haar beserings herstel het nie. Sy was vir sowat sewe maande ná die aanval in die hospitaal en was boonop ŉ lupuslyer. Hoewel Barnie ook met ŉ mes getakel is, was sy beserings nie so ernstig nie en hy was kort daarna weer tuis. Voordat die twee Ruan se ouerhuis verlaat het, het hulle van sy ouers se besittings gesteel, onder meer ŉ voertuig, ŉ kringtelevisiestelsel, ŉ beursie, ŉ selfoon en ses bokse sigarette. Ruan en Phelps is kort ná die voorval in hegtenis geneem, waarna Phelps versoek het om na die Weskoppies- psigiatriese hospitaal gestuur te word vir waarneming. Die psigiatriese resultate het egter aan die lig gebring dat Phelps geskik is om verhoor te word. Sy verhoor sal 10 Junie begin. Barnie het in sy slagofferimpakverklaring gesê hy is erg deur die voorval getraumatiseer en ontvang tans behandeling vir depressie en angs. Voordat Magda dood is, moes hy vir haar gesorg het, met geen kennis van die verpleging van so ŉ brose pasiënt nie, het hy aangevoer. Hy het bygevoeg dat hierdie voorval hom nie net ŉ wewenaar gelaat het nie, maar ook kindloos.